b'\n_START_ARTICLE_\nKim Gran\n_START_PARAGRAPH_\nKim Arvid Gran (s. 19. syyskuuta 1954 Kotka) on suomalainen vuorineuvos ja yritysjohtaja. H\xc3\xa4n toimi Nokian Renkaat Oyj:n toimitusjohtajana vuosina 2000\xe2\x80\x932014.\n_START_SECTION_\nUra\n_START_PARAGRAPH_\nEnnen Nokian Renkaita Gran toimi Oy Gran-Transport Ltd:ss\xc3\xa4, A. Ahlstr\xc3\xb6m Oy:ss\xc3\xa4 Karhulassa, Printal Oy:ss\xc3\xa4, Cebal-Printal UK Ltd:ss\xc3\xa4 Englannissa ja Pechiney Cebal Packagings Ltd:ss\xc3\xa4 Englannissa.\n_START_SECTION_\nNokian testimanipulaatiov\xc3\xa4ite\n_START_PARAGRAPH_\nHelmikuussa 2016 paljastui, ett\xc3\xa4 Nokian Renkaat oli Kim Granin toimitusjohtajakaudella v\xc3\xa4\xc3\xa4ristellyt rengastestien tuloksia vuosikausia. Jatkuvan testimanipulaation taustalla v\xc3\xa4itet\xc3\xa4\xc3\xa4n olleen osakkeen kurssikehitys sek\xc3\xa4 johdon palkitsemiseen rakennetut optio-ohjelmat. S\xc3\xa4hk\xc3\xb6postien perusteella testaajia on harhautettu, jotta optiot tuottaisivat rahaa haltijoilleen. Yhti\xc3\xb6n johdon bonukset olivat osittain sidottu rengastestien testituloksiin ja Nokian Renkaat oli manipuloinut testeihin l\xc3\xa4hetett\xc3\xa4vi\xc3\xa4 renkaita, jotta testitulokset olisivat parempia.\n_START_SECTION_\nLuottamusteht\xc3\xa4v\xc3\xa4t\n_START_PARAGRAPH_\nVuosina 2005\xe2\x80\x932006 Gran oli Elinkeinoel\xc3\xa4m\xc3\xa4n keskusliiton hallituksessa. Vuonna 2008 h\xc3\xa4n aloitti YIT:n hallituksessa ja vuonna 2014 hallituksen varapuheenjohtajana. Kev\xc3\xa4\xc3\xa4ll\xc3\xa4 2016 Gran oli ehdolla YIT:n hallituksen puheenjohtajaksi, mutta vet\xc3\xa4ytyi ehdokkuudesta testihuijauskohun my\xc3\xb6t\xc3\xa4. Vuosina 2012\xe2\x80\x932014 Gran oli Rautaruukin hallituksen puheenjohtaja ja vuodesta 2014 SSAB:n hallituksen j\xc3\xa4sen. Huhtikuussa 2016 Gran j\xc3\xa4tti SSAB:n hallituspaikan. Huhtikuussa 2017 Gran kutsuttiin Pohjola Rakennus Oy:n hallituksen j\xc3\xa4seneksi. _NEWLINE_Helsingin Sanomien mukaan Gran kuuluu vapaamuurareiden tamperelaiseen Tavastia-loosiin.'